benbræk
Benbræk er en slægt af flerårige urter i benbrækfamilien, Nartheciaceae. Der kendes ca. otte arter, som er udbredt i den nordlige halvkugles køligt tempererede, arktiske og alpine egne; især i højmoser.
De har lange, krybende jordstængler og iris-lignende, sværdformede blade ved basis af blomsterskaftet, der bærer mange nektarløse gule blomster. Frøene er meget små og spredes let af vinden.
Den eneste art af benbræk i Danmark, Narthecium ossifragum, vokser især i Jylland; den er vidt udbredt i de kystnære egne af Europa fra det nordlige Norge til Portugal. Benbræk er giftig, men bevirker næppe knogleskørhed hos kvæg, sådan som gammel folketro har påstået.